**MOLITVENO SLAVLJE**
**NEDJELJE USKRSNUĆA GOSPODNJEG**
U ZAPRIJEČENOSTI SUDJELOVANJA NA SLAVLJU EUHARISTIJE

4. travnja 2020.

Predložak za slavlje Druge vazmene nedjelje u obitelji satkan je od navještaja Božje riječi, molitvenih dijelova te tekstova razmatranja o otajstvu uskrsnuća.

Predlažemo da netko od roditelja bude predvoditelj (P.) molitve, a svi ostali ukućani (S.) sudjeluju odgovarajući, kako bi se u uzajamnosti molitve i riječi postiglo zajedništvo ispovijedanja vjere. Prikladno je da na stolu bude postavljena upaljena svijeća, koja je gorjela u obiteljskome slavlju na Uskrs.

Na početku se može otpjevati pjesma: [Uskrsnu Isus doista](https://1drv.ms/u/s%21ApDdekoBajaWgbY1_f7xIoJOiOHsYQ?e=enbcj2).

Uvod

P. **U ime Oca i Sina i Duha Svetoga.**

S. Amen.

P. **U otajstvu smrti i uskrsnuća svoga Sina Isusa Krista
Bog nas je pohodio novošću života
i dao nam već sada živjeti dar njegove vječnosti.**

S. Blagoslovljen Bog u vijeke.

P. **Susret s Uskrslim početak je novoga života. Premda je u nama još nesigurnosti, još straha i sumnje, on nas i osmi dan nakon uskrsnuća preporađa nas za novost života. Uskrsli živi da bismo mi živjeli novošću života. U njegovu uskrsnom dolasku k nama ne priječi ga ni naša ranjenost sumnjama, ni okaljanost grijehom, ni zatvorenost u domove. Dostatno je otvoreno srce koje je željno istinskoga života. U radosnoj želji za njegovom blizinom, koja ozdravlja sve ranjeno i oživljuje sve usahlo, skrušimo se i pokajmo za svoje grijehe.**

*Ostane se nekoliko trenutaka u tišini.*

P. **Gospodine, koji si sišao u smrt
da nas iz grijeha i smrti izvedeš, smiluj se.**

S. Gospodine, smiluj se.

P. **Kriste, koji si uskrsnućem od mrtvih
obasjao svijet vječnim životom, smiluj se.**

S. Kriste, smiluj se.

P. **Gospodine, koji snagom svoga Duha
svoju Crkvu vodiš u slavu Očevu, smiluj se.**

S. Gospodine, smiluj se.

P. **Pomolimo se.**

**Bože vječnog milosrđa, ti svake godine**

**vazmenim slavljem užižeš vjeru svog svetog naroda.**

**Umnoži u nama milost, da sve dublje shvaćamo**

**što je krst koji nas je oprao; što je duh koji nas je**

**nanovo rodio; što je krv koja nas je otkupila.**
**Po Gospodinu našemu Isusu Kristu Sinu tvome**
**koji s tobom živi i kraljuje u jedinstvu Duha Svetoga Bog,**
**po sve vijeke vjekova.**

S. Amen.

Čitanje Božje riječi

Ovdje su donesena biblijska čitanja predviđena za Drugu vazmenu nedjelju. Predlaže se da se navještaj tih odlomaka rasporedi među članovima obitelji, prema prilikama i mogućnostima. Moguće je pročitati samo tekst evanđelja.

**Prvo čitanje**  Dj 10, 34a.37-43

*S njime smo zajedno jeli i pili pošto uskrsnu od mrtvih.*

Čitanje Djela apostolskih

U one dane: Prozbori Petar i reče: »Vi znate što se događalo po svoj Judeji, počevši od Galileje, nakon krštenja koje je propovijedao Ivan: kako Isusa iz Nazareta Bog pomaza Duhom Svetim i snagom, njega koji je, jer Bog bijaše s njime, prošao zemljom čineći dobro i ozdravljajući sve kojima bijaše ovladao đavao. Mi smo svjedoci svega što on učini u zemlji judejskoj i Jeruzalemu. I njega smakoše, objesivši ga na drvo! Bog ga uskrisi treći dan i dade mu da se očituje – ne svemu narodu, nego svjedocima od Boga predodređenima – nama koji smo s njime zajedno jeli i pili pošto uskrsnu od mrtvih. On nam i naloži propovijedati narodu i svjedočiti: Ovo je onaj kojega Bog postavi sucem živih i mrtvih! Za nj svjedoče svi proroci: da tko god u nj vjeruje, po imenu njegovu prima oproštenje grijeha.«

Riječ Gospodnja.

**Otpjevni psalam** Ps 118, 1-2.16-17.22-23

Pripjev: Ovo je dan što ga učini Gospodin, kličimo i radujmo se njemu.

Zahvaljujte Gospodinu jer je dobar,
 jer je vječna ljubav njegova!
 Neka rekne dom Izraelov:
 »Vječna je ljubav njegova!«

 Gospodnja se uzdignu desnica,
 Gospodnja se proslavi desnica!
 Ne, umrijeti neću, nego živjeti
 i kazivati djela Gospodnja.

 Kamen koji odbaciše graditelji
 postade kamen zaglavni.
 Gospodnje je to djelo:
 kakvo čudo u očima našim!

**Drugo čitanje** Kol 3, 1-4

*Tražite što je gore, gdje Krist sjedi*

Čitanje Poslanice svetoga Pavla apostola Kološanima

Braćo: Ako ste suuskrsli s Kristom, tražite što je gore, gdje Krist sjedi zdesna Bogu! Za onim gore težite, ne za zemaljskim! Ta umrijeste i život je vaš skriven s Kristom u Bogu! Kad se pojavi Krist, život vaš, tada ćete se i vi s njime pojaviti u slavi.

Riječ Gospodnja.

Pjesma prije evanđelja Iv 11, 25

Ja sam uskrsnuće i život: tko u mene vjeruje, ako i umre, živjet će.

**Evanđelje** Iv 20, 1-9

*Trebalo je da Isus ustane od mrtvih.*

Čitanje svetog Evanđelja po Ivanu

Prvog dana u tjednu rano ujutro, još za mraka, dođe Marija Magdalena na grob i opazi da je kamen s groba dignut. Otrči stoga i dođe k Šimunu Petru i drugom učeniku, kojega je Isus ljubio, pa im reče: »Uzeše Gospodina iz groba i ne znamo gdje ga staviše.«

Uputiše se onda Petar i onaj drugi učenik i dođoše na grob. Trčahu obojica zajedno, ali onaj drugi učenik prestignu Petra i stiže prvi na grob. Sagne se i opazi povoje gdje leže, ali ne uđe. Uto dođe i Šimun Petar koji je išao za njim i uđe u grob. Ugleda povoje gdje leže i ubrus koji bijaše na glavi Isusovoj, ali nije bio uz povoje, nego napose svijen na jednome mjestu.

Tada uđe i onaj drugi učenik koji prvi stiže na grob i vidje i povjerova. Jer oni još ne upoznaše Pisma da Isus treba da ustane od mrtvih.

Riječ Gospodnja.

Razmišljanje nad Božjom riječju

Slijedi meditacija na temelju biblijskih čitanja. Predvoditelj slavlja ili drugi roditelj mogu čitati sljedeći tekst.

Kada nas napusti voljena osoba, mjesto gdje na poseban način osjećamo blizinu te osobe mjesto je groba. Mjesto je to koje onda posjećujemo, na kojem se molimo, a možda čak i razgovaramo s tom osobom. Tako mjesto koje nas je od neke osobe razdvojilo, postaje mjesto na kojem se ponovno susrećemo s tobom osobom. Tako grob nije više mjesto mraka, plača i rastanka već svjetlosti, radosti i susreta, ali podsjetnik koliko je ovaj naš život na ovoj zemlji samo prolaznost i jedno veliko hodočašće prema Domovini gdje smrti više nema i gdje je radost vječna. Grob, tako shvaćen, onda i mijenja naša životna iskustva i otvara nam pogled prema vječnosti za kojom čovjek čezne cijeli svoj život.

 I svaki taj naš grob ostao bi mjesto mraka, plača i rastanka da s jednog groba kamen nije bio dignut. Dignuti kamen na tom grobu uplašio je Mariju Magdalenu na isti onaj način kada joj je i kamen grijeha pao s njezina srca. Jer tada je spoznala ljubav, spoznala je Gospodina koji joj je u svom pogledu otkrio ono što je već davno bilo u njoj – ljubav. A ondje gdje je ljubav, ondje je i pogled.

Na grobu sada izostaje Kristov pogled, ali ne izostaje ljubav. Ta ljubav opet pokreće, pokreće na donošenje radosne vijesti praznoga groba. Kao i Marija Magdalena, i apostoli nalaze ljubav, ali ne i Gospodina. Jer za vidjeti Gospodina, sada je potreban jedan drugačiji pogled, pogled vjere koji nam sada do kraja daje vidjeti Gospodinov plan sa čovjekom: a to je uskrsnuće tijela i život budućega vijeka. To Vjerujemo i tu vjeru svake nedjelje ovdje obnavljamo. Jer Gospodinovo uskrsnuće je bio i Njegov konačni odgovor za ljubav koju ima spram čovjeka.

Baš zato onda i nismo pozvani tražiti nešto što nam nije potrebno, već smo pozvani tražiti ono što je gore, gdje Krist sjedi zdesna Bogu. Pozvani smo težiti za onim gore, neprolaznim, ne za zemaljskim, prolaznim – jer to što je gore ispunjava čovjeka i daje smisao njegovu životu. Ako ljudima i nije dano da znaju što im je potrebno, dan im je dar ljubavi prema Gospodinu i bližnjemu kao jedino što im je potrebno da se jednoga dana mogu s Kristom pojaviti u slavi. A to pak znači da smo pozvani svoj život neprestance oblikovati po Kristu, s Kristom i u Kristu koji je pobjedom nad smrću nama otvorio pristup vječnom životu.

Tu ljubav i pobjedu uskrslog Gospodina pozvani smo i mi dijeliti i svjedočiti jedni drugima. Tako i sama naša čestitka od dvije riječi: „Sretan Uskrs!“ je jako bremenita jer njome izričemo želju da se jednoga dana, nakon ovoga života, nađemo kod Gospodina, odnosno da budemo spašeni. Na tom putu spasenja dar smo jedni drugima jer u nama je ljubav i od ljubavi živimo. I u toj ljubavi pronalazimo svoje dobro i cilj za kojim čeznemo jer Bog nije stvorio čovjeka za raspadljivost, već za vječnost. Na nama je samo da kroz život trčimo tako da dobijemo i da jednoga dana možemo primiti neuveli vijenac slave koji je za nas pripremljen još od postanka svijeta jer Bog se ne raduje propasti živih već hoće da se svi ljudi spase i dođu do spoznanja istine.

*Može se ostati nekoliko trenutaka u tišini i razmatranju. Članovi obitelji mogu i sami iznijeti svoj doživljaj Božje prisutnost i spoznaje Boga kao onoga u čijoj je ruci život svijeta.*

Ispovijest vjere

P. **Rasvijetljeni svjetlom Uskrsloga Gospodina,
ispovjedimo vjeru Crkve.**

*Svi zajedno mole* Apostolsko vjerovanje:

**Vjerujem u Boga, Oca svemogućega,
Stvoritelja neba i zemlje.**

**I u Isusa Krista, Sina njegova jedinoga, Gospodina našega,
koji je začet po Duhu Svetom,
rođen od Marije Djevice,
mučen pod Poncijem Pilatom, raspet, umro i pokopan;
sašao nad pakao, treći dan uskrsnuo od mrtvih;
uzašao na nebesa,
sjedi o desnu Boga Oca svemogućega;
odonud će doći suditi žive i mrtve.**

**Vjerujem u Duha Svetoga,
svetu Crkvu katoličku,
općinstvo svetih, oproštenje grijeha,
uskrsnuće tijela i život vječni. Amen.**

Prošnje

P. **Ovdje smo okupljeni ne samo kao obitelj povezana našim naravnim, obiteljskim vezama; ovdje smo i kao Crkva, obitelj nanovo rođenih, u jedno povezanih snagom novosti života koju nam je darovao Gospodin Isus svojim uskrsnućem od mrtvih. S pouzdanjem se utecimo Bogu, izvoru života, da nas oslobodi sumnje u njegovu blizinu, a srca nam ispuni** **vjerom i nadom u život vječni. Molimo zajedno:**

*Svi:* ***Gospodine, učvrsti nam vjeru.***

*Molitvene zazive mogu moliti članovi obitelji naizmjenice. Prikladno je ovdje uključiti djecu.*

* Za Crkvu u svijetu: rasvijetli ju svjetlom Duha Svetoga da uvijek umije prepoznati Krista Gospodina i vjerno kročiti putem tvojih zapovijedi, molimo te.
* Za papu našega Franju, sve biskupe i svećenike: pomozi im da uvijek uranjaju u mudrost evanđelja te budu svjedoci tvoje blizine svakom čovjeku, molimo te.
* Za ljude koji su pogođeni bolešću i za sve koji zbog posljedica potresa trpe strah i neizvjesnost: sačuvaj u njima dar vjere i pouzdanja u tebe; otvori im oči srca da u požrtvovnosti ljudi koji im pomažu prepoznaju znakove tvoje blizine, molimo te.
* Za liječnike i sve ljude u zdravstvu, kao i za one koji se brinu za sigurnost ljudi: okrijepi ih strpljivošću, produhovi radošću i ispuni ljubavlju koja svemu daje ljepotu življenja, molimo te.
* Molimo te za naše obitelji: probudi u njima ljepotu obiteljske molitve koja obnavlja i pročišćuje zajedništvo i radost služenja u ljubavi, molimo te.
* Primi u svoj nebeski mir, naše pokojnike, osobito one koji su umrli u samoći; daj im mjesta u zajedništvo proslavljenih u nebesima, molimo te.
* Okrijepi nas u vjeri, svemogući Bože, i usmjeri nam korake na put koji vodi u tvoju vječnost. Po Kristu Gospodinu našemu.

*Ovdje se mogu dodati i posebne molitvene nakane obitelji: za odsutne članove, za bolesne, za susjede…*

P. **Ove zajedničke prošnje zaključimo molitvom
koju nas je naučio Krist Gospodin.**

S. Oče naš…

Zaključna molitva

P. **Svemogući Bože,**
**rasvijetlio si nas uskrsnućem svoga Sina**
**i dao nam već sada hoditi u novosti života.**
**Oslobodi nas tjeskobne brige za svijet koji prolazi**
**i daj nam srcem težiti za onim što je gore,**
**gdje ti u svojoj slavi,**
**sa svojim Sinom Isusom Kristom,**
**živiš i kraljuješ u vijeke vjekova.**

S.Amen.

**Završetak molitvenoga slavlja**

P. **Blagoslov Svemogućega Boga Oca,
po snazi uskrsloga Gospodina,
neka siđe na nas i ostane vazda s nama.**

S.Amen.

*Potom svi zajedno mogu izmoliti pozdrav Blaženoj djevici Mariji.*

P. **Kraljice neba, raduj se, aleluja!**

S. Jer koga si bila dostojna nositi, aleluja!

P.  **Uskrsnu kako je rekao, aleluja!**

S. Moli za nas Boga, aleluja!

P.  **Veseli se i raduj, Djevice Marijo, aleluja!**

S. Jer je uskrsnuo Gospodin uistinu, aleluja!

P. **Pomolimo se.
Bože, koji si se udostojao razveseliti svijet
uskrsnućem svoga Sina,
Gospodina našega Isusa Krista,
daj, molimo te, da po njegovoj Majci, Djevici Mariji,
postignemo radosti vječnoga života.
Po istom Kristu Gospodinu našem.**

S. Amen.